
ועדת הכספים 
 27/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1020>
 מישיבת ועדת הכספים 
 יום שני, ד' באדר התשע"ב (27 בפברואר 2012), שעה 12:20
<סדר היום:>
<הצעת חוק הפיקוח על שירותים פיננסיים (קופות גמל) (תיקון - הנחה מדמי ניהול וחובת גילוי), התשע"א-2010>
נכחו:

<חברי הוועדה:> 
משה גפני – היו"ר

אמנון כהן

<מוזמנים:> 
	ניר בן שמש
	–
	אגף שוק ההון, משרד האוצר

	עו"ד הילה דוידוביץ
	–
	משרד המשפטים

	מוטי קינן
	–
	מנכ"ל לשכת סוכני הביטוח

	אורי צפריר
	–
	לשכת סוכני הביטוח

	אהרן כהן
	–
	לשכת סוכני הביטוח

	עו"ד רונן סולומון
	–
	מנהל תחום פיננסים ושוק ההון, לשכת המסחר

	עו"ד יוסף הלוי
	–
	יועץ משפטי, איגוד חברות הביטוח

	צבי סטפק
	–
	יו"ר מיטב, בית השקעות

	שמואל מלכיס
	–
	איגוד חברות הביטוח

	יורם מנחם
	–
	יו"ר איגוד קופות הגמל

	ירון אליאס
	
	


<ייעוץ משפטי: >
שגית אפיק
<מנהל הוועדה:>
טמיר כהן 
<קצרנית פרלמנטרית:>
חבר המתרגמים – אהובה שרון
<הצעת חוק הפיקוח על שירותים פיננסיים (קופות גמל) (תיקון - הנחה מדמי ניהול וחובת גילוי), התשע"א-2010>
<היו"ר משה גפני:>
אני מחדש את ישיבת ועדת הכספים. על סדר היום הצעת חוק הפיקוח על שירותים פיננסיים (קופות גמל) (תיקון – הנחה מדמי ניהול וחובת גילוי), התשע"ב-2012 של חבר הכנסת אמנון כהן.
אמנון, בבקשה.

<אמנון כהן:>
אדוני היושב ראש, תודה שאתה מעלה את הנושא לסדר היום. הצעת החוק הזאת למעשה נולדה מכך שכמה אזרחים פנו ואמרו שכאשר הם באים לקבל ייעוץ בנושא של קופות הגמל, גופים גדולים או ועדים גדולים מקבלים הנחת דמי ניהול אבל האזרח שמגיע באופן פרטני או שמגיעה קבוצה קטנה, לא זוכה לקבל את אותה הנחה. 

הצעת החוק באה להסדיר את הנושא הזה.  אנחנו יודעים שכאשר נותנים הנחה לקבוצה גדולה, מי שמשלם את הרווח בסוף אלה הקבוצות הקטנות או האנשים היחידים. אמרתי שאפילו אם קורה מצב כזה, שלא יהיה הפרש גדול מדי בין הבודדים לבין הקבוצה.

הדבר השני עליו מדברת הצעת החוק הוא נושא השקיפות בדמי הניהול. על כך מדבר הסעיף השני של הצעת החוק. הבנתי שבדיון הקודם שהיה בנושא התקנות, הגענו למוצר מוגמר, סופי, ראוי וטוב בסיועך היושב ראש וגם בסיועו של חיים כץ. וחיפשנו מתכונת או חקיקה בנושא של הרצפה המינימאלית. אם החוק הזה יכול להוות פלטפורמה לנושא הזה, אני פתוח להצעות.
<היו"ר משה גפני:>
תודה רבה. אגף שוק ההון.

<ניר בן שמש:>
אני הבנתי שהדיון שהתקיים קודם למעשה נתן פתרון להצעה הזאת.
<אמנון כהן:>
לא. לא נותן פתרון להצעה שלי. אני מציע להשלים בתקנות בהצעת החוק הזאת.

<שגית אפיק:>
אתה בעצם מציע להרחיב את ההסמכה שנמצאת היום בסעיף 32 ושהיא מדברת על כך שההסמכה היא רק לגבי שיעורים מרביים ולאפשר הסמכה לשר האוצר באישור ועדת הכספים לקבוע גם שיעור של רצפה, את השיעור המינימאלי.

<אמנון כהן:>
אם אפשר להשאיר את נושא השקיפות שגם היא תהיה.

<ניר בן שמש:>
היא קיימת היום. היא קיימת כבר היום בחוק הייעוץ. כבר היום יש חובת מסמך הנמקה שמחייב את השקיפות.

<אמנון כהן:>
מי שנותן את ההנחה, צריך לנמק למה הוא נותן את ההנחה? הוא צריך לנמק את ההפרשים בין הקבוצות השונות?

<ניר בן שמש:>
ההנמקה מתייחסת לייעוץ הספציפי שמקבל הלקוח. כשלקוח מגיע לסוכן או ליועץ, הוא מקבל ייעוץ פנסיוני, הסוכן חייב לנמק לו בכתב, גם לגלות את ההעדפות שלו לגבי מוצר מסוים, מה הזיקה שלו לאותו מוצר וגם לנמק בכתב את ההמלצה שלו, אם אלה דמי ניהול או כל פרמטר שהוא רלוונטי לייעוץ הפנסיוני.

<אמנון כהן:>
שגית, דיברנו עם פרופסור עודד שריג כדי לתאם את הדברים. החוק שלי יכול להוות פלטפורמה לנושא של הרצפה?

<היו"ר משה גפני:>
נכון.

<אמנון כהן:>
אם כן, אנחנו מסמיכים את שר האוצר להתקין את התקנות.

<שגית אפיק:>
כן. כלומר, נעשה תיקון בסעיף 32(ב) שהיום מדבר על כך ש"השר באישור ועדת הכספים של הכנסת יקבע את הסכומים או השיעורים המרביים של ההוצאות ודמי הניהול שחברה מנהלת רשאית לגבות". אנחנו נוסיף שהוא יהיה רשאי לקבוע גם את הסכומים או השיעורים המינימאליים של דמי הניהול שחברה מנהלת רשאית לגבות. מה שדיברת קודם עם הממונה על שוק ההון, הוא אמר שהוא בהחלט יעשה את זה אחרי שהחוק יעבור ותהיה אפשרות לקבוע את הרצפה. הוא יביא תקנות בהקדם לוועדת הכספים.

<היו"ר משה גפני:>
זה פותר באופן דרסטי את הבעיה של הישיבה הקודמת.

<שגית אפיק:>
בדיוק.

<אמנון כהן:>
אני מסכים.

<רונן סולומון:>
אם הצעת החוק של חבר הכנסת אמנון כהן מדברת אכן על קביעת הרצפה, אנחנו אכן מברכים על כך. כמובן שצריך לראות את הפער. אני לא רוצה לברך לפני שראיתי את הפער כי אני מפחד ממשרד האוצר.

<שגית אפיק:>
זה יקרה בתקנות שיובאו לכאן לאישור הוועדה.

<רונן סולומון:>
לא בכדי אני אומר שאני מפחד ממשרד האוצר כי לפעמים יש שם יצירתיות יתר.

<אמנון כהן:>
זה התפקיד שלהם. אנחנו תמיד מאזנים.

<רונן סולומון:>
אם אנחנו הולכים על אותה הצעת חוק באותו מתווה של חבר הכנסת אמנון כהן, אנחנו כן יכולים לקבל את זה, לקחת מהתקרה שנקבעה, ה-1.05 ולהוריד מזה. יש תקרה של 1.05 שאושרה לפני עשר דקות. מאותה תקרה שנקבעה לקבוע שהרצפה תהיה בפער של, אם אני לא טועה, 0.25.
<שגית אפיק:>
לאו דווקא ייקבע הפער.

<היו"ר משה גפני:>
מה שנקבע בהצעת החוק של חבר הכנסת אמנון כהן, מה שאמרנו שיש בעיה שאי אפשר לקבוע רצפה, אי אפשר לקבוע את זה מכיוון שאפשר להביא רק את הסכומים המרביים, עכשיו אנחנו פותרים את הבעיה הזאת. יש הסמכה. דיון על הפער וכמה, הרי מדובר על תשעה שקלים לשנה.
<רונן סולומון:>
לא, תשעת השקלים אלה דמי הניהול. אלה שני דברים נפרדים. הסברתי גם בדיון הקודם.

<היו"ר משה גפני:>
בכל הנושאים הללו, אנחנו לא דנים עליהם עכשיו. אנחנו מסמיכים את שר האוצר באישור ועדת הכספים להביא את זה.

<רונן סולומון:>
זה מאושר עכשיו בהצעת חוק. לא?

<היו"ר משה גפני:>
לא. ההסמכה. 

<יוסף הלוי:>
אם כן, זה במקום יתר הסעיפים, ההסמכה הזאת?

<היו"ר משה גפני:>
לא.

<יוסף הלוי:>
אז צריך לדון בסעיפים האלה.

<שגית אפיק:>
כן. זה בא במקום. אתה מוותר על יתר הסעיפים שלך בהצעה לאור אמירתו של ניר מאגף שוק ההון שזה קיים.

<ניר בן שמש:>
גם בחקיקה ראשית בחוק הייעוץ הפנסיוני ויש לזה ביטוי גם בהוראות.

<יורם מנחם:>
משרד האוצר אמר שהשקיפות קיימת.

<היו"ר משה גפני:>
אני מציע שאנחנו נאשר את ההסמכה ואנחנו נוריד את הסעיפים האחרים לאור מה שהוא אמר, אבל יתכן שלקריאה השנייה והשלישית לאחר דיונים יתברר שאכן צריך חלק מהסעיפים האלה, נחזור אותם. זה לא יהיה נושא חדש.

<אמנון כהן:>
מה לגבי הפער?

<היו"ר משה גפני:>
לא דנים בזה עכשיו. אל תיכנס לזה עכשיו.

<שגית אפיק:>
זה יהיה בתקנות.

<היו"ר משה גפני:>
בתקנות. הם יביאו את זה לאישור.

<שגית אפיק:>
עכשיו אנחנו קובעים את ההסמכה. סעיף 32(ב) הקיים לחוק שירותים פיננסים (קופות גמל) קובע שהשר, באישור ועדת הכספים, יקבע את הסכומים של דמי הניהול. מכוח הסעיף הזה התקיים הדיון הקודם על התקנות שקבעו את דמי הניהול, אלא מה, התברר באותו דיון שהסעיף מתייחס אך ורק לסכומים המרביים ולכן אי אפשר היה לקבוע סכום רצפה בתקנות למרות שהייתה כאן נכונות לקבל את הסכום שדובר עליו.

מה שעכשיו עושים בהצעתו הפרטית של חבר הכנסת אמנון כהן, נכנסים ומתקנים את אותו סעיף 32(ב) ומאפשרים בו קביעה לשר באישור ועדת הכספים, לא רק של הסכומים המרביים אלא גם של הסכום המינימאלי. זאת תהיה הסמכה.

<צבי סטפק:>
השיעור המינימאלי. לא הסכום.

<שגית אפיק:>
הסכום והשיעור. באותו נוסח שמופיע לגבי הסכומים המרביים ייכנס מינימאלי. אני מבינה שאתם מעדיפים דמי ניהול מינימאליים על פני רצפה אבל הוועדה כאן דיברה על רצפה.

<רונן סולומון:>
לא, אנחנו מדברים על שני דברים נפרדים. ציינו שני דברים נפרדים.

<היו"ר משה גפני:>
אף אחד לא קיבל רשות דיבור. כולם הבינו את כולם.

<אמנון כהן:>
רציתי שהפער, ההפרש בין הגוף הגדול לאותו בן אדם גדול, לא יהיה יותר גבוה מ-0.25.

<שגית אפיק:>
זה משהו אחר.  אלה ההנחות.

<אמנון כהן:>
איפה זה יהיה שקוף כך שאני כאזרח אדע שהגוף המסוים קיבל הנחה כזאת וגם אני רוצה לקבל אותה. אני נותן לו כאן צ'אנס כי נכון שיש קבוצות מסוימות וסכום החיסכון וכולי שיבואו לידי ביטוי, אבל אני רוצה לדעת להשוות את עצמי כאזרח לאותה קבוצה לה אני פחות או יותר דומה גם מבחינת סכום הכסף. את זה צריך להשאיר.

<ניר בן שמש:>
זה דבר עליו אנחנו צריכים לקיים דיון פנימי במשרד האוצר. אני חושש שזה יגרום לעלייה של דמי הניהול ודווקא תהיה משיכה כלפי מעלה. אני מודה שזה משהו שצריך לקיים בו דיון אצלנו.

<אמנון כהן:>
למה? זה חוק שאושר בוועדת שרים. זה לא משהו חדש. זה על השולחן. אני מוכן להגיע גם לנושא הרצפה ולהוסיף את זה אבל אנחנו צריכים לשמור על מטרת החוק.

<היו"ר משה גפני:>
הוא אומר שזה יעלה את דמי הניהול.

<אמנון כהן:>
לא יעלה.

<ניר בן שמש:>
זה עלול לעלות את דמי הניהול.  אני חושב שזה יעלה. אני יכול לטלפן גם לעודד שריג ולבדוק את הנושא הזה. אני הבנתי שהיה סיכום שזה לא נכנס.
<אמנון כהן:>
לא, לא היה סיכום.

<ניר בן שמש:>
אם ייתנו לי כמה דקות, אני אבדוק את זה עם עודד שריג. אני הבנתי שזה לא נכנס כרגע.

<אמנון כהן:>
זאת הצעת החוק.

<ניר בן שמש:>
אם בכל זאת רוצים להכניס את זה, אני צריך לדבר עם עודד שריג כדי ללבן את זה.

<היו"ר משה גפני:>
אני מאפשר לך. בינתיים נעבור להצעת החוק הבאה.

<(הישיבה נפסקה בשעה 12:40 ונתחדשה בשעה 12:55. )>
<היו"ר משה גפני:>
אני מחדש את הישיבה. אנחנו דנים בהצעת חוק הפיקוח על שירותים פיננסיים.

<אמנון כהן:>
דיברתי עם פרופסור עודד שריג. יכול להיות שבפער הזה יעלו מחירים. סיכמתי שאנחנו נתקן את הרצפה ולגבי פער, אני רוצה לבחון את זה יחד אתו לקראת קריאה שנייה ושלישית. כרגע נשאיר את זה כפי שזה כאן ואני אשב עם פרופסור שריג, עם הצוות שלו, ואם אני אשתכנע שחס וחלילה זה מעלה את, נדון בכך.

<שגית אפיק:>
מה זה כמו כאן? נשארים עם הנוסח שמופיע בהצעת החוק? זאת ההסכמה?

<היו"ר משה גפני:>
מורידים את זה. אחר כך נוסיף כי אחרת אנחנו עושים צחוק מעצמנו. ההצעה היא שאנחנו מורידים את זה מהנוסח אבל אנחנו מודיעים שאמנון כהן ישב אתכם לגבי העניין הזה. אנחנו לא יכולים לעשות צחוק מהוועדה וכאן להוריד את דמי הניהול וכאן יש חשש שאנחנו מעלים את דמי הניהול אבל יכול להיות שאמנון כהן צודק ויכול להיות שלא זאת הבעיה. אז לקריאה השנייה והשלישית אנחנו נוסיף את זה בחזרה. זה לא יהיה נושא חדש אלא זה יהיה נושא עליו דיברנו עכשיו, הוא גם אושר בקריאה הטרומית. אנחנו מסכימים שאם אכן תהיה הסכמה שזה לא מעלה את דמי הניהול, זה יהיה בקריאה השנייה והשלישית. עכשיו זה לא יהיה. עכשיו תהיה הסמכה לגבי הנושא של הרצפה.

<אמנון כהן:>
איך זה יהיה?

<רונן סולומון:>
איך זה יוגדר עכשיו?

<שגית אפיק:>
מה שהקראתי קודם. 

תיקון של סעיף 32(ב).

השר באישור ועדת הכספים של הכנסת יקבע את הסכומים או השיעורים – היום זה המרביים – המינימאליים והמרביים של ההוצאות ודמי הניהול שחברה מנהלת רשאית לגבות מנכסים מחשבונות או מתשלומים כאמור בסעיף קטן (א).

<היו"ר משה גפני:>
אנחנו מצביעים על אישור הצעת החוק.

הצבעה 

בעד הצעת החוק – פה אחד

הצעת החוק אושרה

<היו"ר משה גפני:>
הצעת החוק אושרה. תודה רבה. אנחנו עוברים לסעיף האחרון בסדר היום.
<הישיבה ננעלה בשעה 13:05>
